**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.03.2021, ora 08.00 – 14.03.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 14.03.2021, ora 07.00**

**RÂURI**

Debitele au fost în creștere, ca urmare a efectului combinat al precipitațiilor căzute în interval, cedării apei din stratul de zăpadă și propagării pe râurile din bazinul hidrografic Buzău şi cursurile mijlocii şi inferioare ale Crişului Negru şi Crişului Alb și relativ staționare pe celelalte râuri.

Formaţiunile de gheaţă (gheaţă la maluri, năboi) prezente doar izolat în bazinele superioare ale râurilor Moldova și Bistrița au fost în restrângere și diminuare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) în bazinul superior al Prahovei, pe cursul Prutului și mai mici (sub 30% din normalele lunare) pe râurile din bazinele hidrografice: Iza, Lăpuș, Târnave, Bega Veche, Bistra, Amaradia, Vedea, Rm. Sărat, Tazlău, Bârlad, Jijia, Bahlui şi pe unii afluenți ai Oltului inferior.

Nivelurile pe râuri la stațiile hidrometrice se situează sub **COTELE DE ATENȚIE..**

Debitele vor fi în creștere ca urmare a efectului combinat al precipitațiilor prevăzute, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someş (exceptând Someşul Mic), Crasna, Barcău, Crișuri, Bega, Bârzava, Moravița, Caraș, Nera, Cerna, bazinul superior al Jiului şi bazinul inferior al Mureşului și relativ staționare pe celelalte râuri.

Sunt posibile creșteri ușoare de niveluri și debite pe unele râuri din zona montană datorită cedării apei din stratul de zăpadă.

Formațiunile de gheață (gheaţă la maluri) prezente doar izolat în bazinele superioare ale râurilor Moldova și Bistrița vor fi în restrângere, diminuare și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 13.03.2021 – 14.03.2021 a fost In scădere, având valoarea de 5400 m3/s, sub media multianuală a lunii martie (6700 m3/s).

**În aval de Porţile de Fier debitele au fost în scădere.**.

Debitul la intrarea în ţară (secţiunea Baziaş) va fi staționar (5400 m3/s).

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

- Letea, T. Vladimirescu, R3, Sf. Gheorghe (din administrarea S.G.A. Tulcea); Nufăru-Victoria (din administrarea consiliului local) – jud. Tulcea.

**2.** **Situația meteorologică în intervalul 13.03.2021, ora 08.00 – 14.03.2021, ora 06.00**

**ÎN ŢARĂ**

Vremea a continuat să se încălzească în majoritatea regiunilor, devenind normală din punct de vedere termic, chiar mai caldă pentru această dată calendaristică, local în vestul și nordul teritoriului. Cerul a fost variabil, cu înnorări și ploi slabe, mai ales în prima parte a zilei, în Oltenia, local în Transilvania, Muntenia, Dobrogea și în jumătatea de sud a Moldovei și pe arii restrânse în Banat, iar spre sfârșitul nopții în Maramureș. La munte au predominat ninsorile, iar dimineața, trecător și izolat, în depresiunile din estul Transilvaniei au fost ninsori și lapoviță. Vântul a suflat slab și moderat, cu unele intensificări pe creste, unde zăpada a fost spulberată, dar local, în a doua parte a nopții și în nordvest. La ora 20.00, era strat de zăpadă la munte și măsura până la 222 cm în Masivul Făgăraș, la altitudini de peste 2000 m (Bâlea-Lac) și cu totul izolat în Muntenia, până la 3 cm. Temperaturile maxime s-au situat între 6 grade la Târgu Secuiesc, Întorsura Buzăului și Sulina și 14 grade la Supuru de Jos, Săcuieni, Chișineu-Criș, Ștei, Gurahonț, Arad, Sânnicolau Mare, Jimbolia, Timișoara, Banloc, Rădăuți și Botoșani, iar la ora 06.00, valorile termice se încadrau între -5 grade la Joseni, Sfântu Gheorghe (Cv) și Întorsura Buzăului și 10 grade la Oravița. În a doua parte a intervalului s-a format ceață local în zonele joase din sud și est.

**Observații:** în intervalul de diagnoză au fost în vigoare 6 atenționări cod galben pentru fenomene meteorologice periculoase, câte 2 emise de SRPV Bacău și CNPM pentru Muntenia și câte 1 emisă de SRPV Sibiu și de SRPV Constanța.

**LA BUCUREŞTI**

Vremea a continuat să se încălzească și a devenit normală din punct de vedere termic. Cerul a fost noros în prima parte a zilei când, temporar a plouat slab, apoi s-a degajat treptat, iar în cursul nopții s-a semnalat ceață. Vântul a suflat slab și moderat. La ora 20.00, mai era strat de zăpadă la stația meteo Băneasa de 3 cm. Temperatura maximă a fost de 9 grade în Băneasa și 10 grade la Afumați și Filaret, iar la ora 06.00 se înregistra -1 grad în Băneasa, 0 grade la Afumați și 1 grad la Filaret.

**3. Prognoza meteorologică în intervalul 14.03.2021, ora 08.00 – 15.03.2021, ora 08.00**

**ÎN ŢARĂ**

Valorile termice, în creștere față de intervalul anterior în sud, centru și est, vor caracteriza o vreme cu mult mai caldă decât în mod normal pentru această perioadă, în aproape toată țara. Cerul va fi mai mult noros și temporar va ploua, ziua în vest și nord-vest, iar seara și noaptea și în sud-vest, centru și nord. Cantitățile de apă vor depăși local 15...20 l/mp. La munte vor fi precipitații mixte, iar pe creste mai ales ninsori, în special în nordul Carpaților Orientali, unde se va depune un strat mai consistent de zăpadă. Lapovițe și ninsori vor fi spre sfârșitul nopții și în Maramureș, Transilvania și nord-vestul Moldovei. În celelalte regiuni, cerul va fi variabil, iar înnorări și ploi se vor semnala pe arii restrânse, în partea a doua a intervalului. Izolat se va depune polei. Vântul va sufla slab și moderat, cu intensificări la munte, în special pe creste, spulberând zăpada, iar trecător și cu intensități mai mici și în restul teritoriului. Temperaturile maxime se vor încadra între 7 și 18 grade, iar cele minime vor fi cuprinse între -4 și 7 grade. Mai ales dimineața, pe alocuri va fi ceață sau nebulozitate joasă, cu o probabilitate mai mare în zonele extracarpatice.

**LA BUCUREŞTI**

Vremea se va încălzi față de zilele anterioare. Cerul va fi mai mult senin, dar dimineața și noaptea va fi ceață sau nebulozitate joasă, iar spre sfârșitul intervalului vor fi condiții de ploaie. Vântul va sufla slab și moderat. Temperatura maximă va fi de 16...17 grade, iar cea minimă de 3....5 grade.

1. ***CALITATEA APELOR***

***Administrația Națională Apele Române*** informează despre producerea, la data de 13.03.2021, la ora 13.10, unei poluări accidentale cu ape menajere a cursului de apa Pasteur, pe raza orașului Oradea, județul Bihor, manifestată printr-un miros pestilențial puternic și o culoare gri a apei. Reprezentanții A.B.A.Crișuri au prelevat probe de apă pentru efectuarea analizelor de laborator. Nu s-a raportat mortalitate piscicolă. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**
2. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**